
A kloroplasztisz vas-kelát-reduktáz aktivitása

A vas a növények fejlődéséhez elengedhetetlenül szükséges, ún. esszenciális tápelem. A vas nélkülözhetetlen szereppel bír a fotoszintézisben, a klorofill-bioszintézisben és más létfontosságú anyagcsere-folyamtokban, a növény fejlődéséhez és az életfunkciók működéséhez is elengedhetetlen. Hiányában a fotoszintetikus aktivitás és a produktivitás csökken, a növény súlyos hiánytüneteket mutat. Jóllehet a vasfelvételi mechanizmusok, a vasfelvétel regulációja és genetikai háttere egyre részletesebben ismert, a vas mozgása a hajtásban, valamint a növényi sejteken belül máig nem tisztázott. A levelek vastartalma 80-90%-ban a kloroplasztiszban lokalizálódik, ezért a kloroplasztiszok vasfelvételi folyamata különös jelentőséggel bír. Mindezek ellenére a folyamat alig ismert. A közelmúltban kimutatták, hogy esszenciális egy vas-kelát reduktáz enzim jelenléte (cFRO; Arabidopsis thaliana-ban AtFRO7), amely a Fe(III)-kelátok vastartalmát szolubilis (oldható) Fe2+ ionná redukálja (FCR-reakció). A dolgozatomban azt vizsgáltam, hogy a cFRO enzim hol lokalizálódik a kloroplasztiszok kettős burkolómembrán-rendszerében, milyen enzimatikus tulajdonságokat mutat, illetve hogyan változik meg a működése vashiány hatására.
Vizsgálatainkat nagy tisztaságú cukorrépa (Beta vulgaris cv. Orbis) kloroplasztisz burkolómembrán vezikulákon végeztük. A burkolómembrán vezikulákat intakt kloroplasztiszok membránjainak gradiens ultracentrifugálással elválasztott frakcióiból nyertük. A frakciók tisztaságát western blot segítségével ellenőriztük. Az FCR-reakció kizárólag a belső burkolómembránokhoz volt köthető, amelyből az következik, hogy a vizsgált enzim a kloroplasztiszok belső burkolómembránjában helyezkedik el in vivo. Mérési adataink alapján a vas-kelát-reduktáz enzim NADPH-val nagyobb hatékonysággal képes redukálni a szubsztrátot, mint NADH-val, tehát in vivo valószínűleg a fotoszintézis fényszakaszában termelődő NADPH a reakcióban részt vevő koenzim. A vassal ellátott és vashiányos növényekből izolált belső burkolómembrán vezikulák között az enzimműködés szignifikáns különbséget mutatott: vashiány esetén az enzimaktivitás kettős telítési görbét mutatott. Az alacsony KM értékkel jellemezhető szaturáció az enzimnek a szubsztráthoz, vagyis a Fe(III)-keláthoz való megnövekedett affinitását jelzi.



